

ที่ มท ๐๘๑๐.๖/ว กระทรวงมหาดไทย

ถนนอัษฎางค์ กทม. ๑๐๒๐๐

กรกฎาคม ๒๕๖๕

เรื่อง แนวทางการเสนอโครงการขอรับเงินอุดหนุนด้านการป้องกันและแก้ไขปัญหายาเสพติดของ  
 องค์กรปกครองส่วนท้องถิ่น

เรียน ผู้ว่าราชการจังหวัด ทุกจังหวัด

อ้างถึง ๑. หนังสือกระทรวงมหาดไทย ที่ มท ๐๘๑๐.๖/ว ๓๑๘๘ ลงวันที่ ๒๘ พฤษภาคม ๒๕๖๒

๒. หนังสือกระทรวงมหาดไทย ด่วนที่สุด ที่ มท ๐๘๐๘.๒/ว ๔๗๕๐ ลงวันที่ ๑๔ สิงหาคม ๒๕๖๓

สิ่งที่ส่งมาด้วย แนวทางการเสนอโครงการขอรับเงินอุดหนุนด้านการป้องกันและแก้ไขปัญหา

ยาเสพติดขององค์กรปกครองส่วนท้องถิ่น จำนวน ๑ ฉบับ

ตามที่ กระทรวงมหาดไทยได้แจ้งภารกิจในการป้องกันและแก้ไขปัญหายาเสพติดขององค์กรปกครองส่วนท้องถิ่น และแนวทางปฏิบัติตามระเบียบกระทรวงมหาดไทยว่าด้วยเงินอุดหนุนขององค์กรปกครองส่วนท้องถิ่น พ.ศ. ๒๕๕๙ และที่แก้ไขเพิ่มเติมถึง (ฉบับที่ ๒) พ.ศ. ๒๕๖๓ รายละเอียดตามที่อ้างถึง นั้น

กระทรวงมหาดไทยพิจารณาเห็นว่า เนื่องจากประมวลกฎหมายยาเสพติด มีผลบังคับใช้ เมื่อวันที่ ๙ ธันวาคม ๒๕๖๔ กำหนดให้กระทรวงมหาดไทยจัดตั้งศูนย์ฟื้นฟูสภาพทางสังคมและให้หน่วยงานต่าง ๆ มีบทบาทหน้าที่สนับสนุนและช่วยเหลือการดำเนินงานด้านการฟื้นฟูสภาพทางสังคมแก่ผู้ติดยาเสพติด หรือผู้ผ่านการบำบัดรักษาเกี่ยวกับการประกอบอาชีพ การศึกษา การติดตามดูแลปัญหาด้านสุขภาพ และการให้การสงเคราะห์อื่น ๆ โดยองค์กรปกครองส่วนท้องถิ่นสามารถอุดหนุนงบประมาณดำเนินการตามภารกิจดังกล่าวได้ เพื่อให้การดำเนินการใช้จ่ายเงินอุดหนุนขององค์กรปกครองส่วนท้องถิ่นด้านการป้องกันและแก้ไขปัญหายาเสพติดเป็นไปตามอำนาจหน้าที่และมาตรฐานของทางราชการ ได้จัดทำแนวทางการเสนอโครงการขอรับเงินอุดหนุนด้านการป้องกันและแก้ไขปัญหายาเสพติดจากองค์กรปกครองส่วนท้องถิ่น โดยกำหนดกรอบการจัดทำรายละเอียดการเสนอโครงการ/กิจกรรมของหน่วยงานที่ขอรับเงินอุดหนุนจากองค์กรปกครองส่วนท้องถิ่นให้สอดคล้อง กับระเบียบกระทรวงมหาดไทยว่าด้วยเงินอุดหนุนขององค์กรปกครองส่วนท้องถิ่น พ.ศ. ๒๕๕๙ และที่แก้ไขเพิ่มเติมถึง (ฉบับที่ ๒) พ.ศ. ๒๕๖๓ รายละเอียดปรากฏตามสิ่งที่ส่งมาด้วย

จึงเรียนมาเพื่อทราบและแจ้งนายอำเภอ ทุกอำเภอ เพื่อแจ้งให้องค์กรปกครองส่วนท้องถิ่น ทราบและถือเป็นแนวทางปฏิบัติต่อไป

ขอแสดงความนับถือ

(นายสุทธิพงษ์ จุลเจริญ)

ปลัดกระทรวงมหาดไทย

รอง.อสถ. ................................

ผอ.กพส. ................................

ผอ.กง.พศ. ................................

หน.ฝ. ................................

จนท. ................................

กรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

โทร. ๐ ๒๒๔๑ ๙๐๐๐ ต่อ ๔๑33

ไปรษณีย์อิเล็กทรอนิกส์ saraban@dla.go.th